**מתיו גריי גובלר** (באנגלית: **Matthew Gray Gubler**; נולד ב-9 במרץ 1980) הוא שחקן, קולנוען, דוגמן, צייר, מאייר וסופר אמריקאי, המוכר בעיקר בשל תפקידו בתור ד"ר ספנסר ריד (אנ') בדרמה המשטרתית "מחשבות פליליות" (2020-2005).

ביוגרפיה
--------

גובלר נולד ב-9 במרץ 1980 בלאס וגאס, נבאדה; בנם של מרילין (לבית קלץ'), חוואית ויועצת פוליטית, וג'ון גובלר, עורך דין. גובלר הוא בוגר תיכון לאמנויות בלאס וגאס, שם למד משחק מכיוון שבבית הספר לא הייתה את הבחירה הראשונה שלו, יצירת סרטים. הוא בוגר בית הספר לאמנויות ע"ש טיש (אנ') של אוניברסיטת ניו יורק, שם התמחה בבימוי סרטים. במהלך לימודיו בניו יורק, גובלר התגלה על ידי סקאוט דוגמנים ולאחר מכן חתם אצל סוכנות הדוגמנים DNA מודל אייג'נסי, ודגמן בין היתר עבור טומי הילפיגר, מארק ג'ייקובס ואמריקן איגל.

קריירה
------

לאחר סיום לימודיו עבד עם הבמאי וס אנדרסון, שליהק אותו לתפקיד קטן בסרטו "עמוק במים" (2004). בעקבות תפקיד זה לוהק בשנת 2005 לגלם את דמותו של הפרופילאי ד"ר ספנסר ריד בסדרת הטלוויזיה "מחשבות פליליות", של רשת CBS. גובלר הוא השחקן היחיד (גבר) ששיחק בסדרה בתפקיד ראשי בכל 15 עונותיה, לאחר שתומאס גיבסון נטש את הסדרה בתחילת העונה ה-12 עקב סכסוך עם ההפקה ושמאר מור עזב את הסדרה בסוף העונה ה-11 שלה.

במקביל להשתתפותו ב"מחשבות פליליות", גילם גובלר תפקידים ראשיים בסרטים "איך להיות רוצח סדרתי" (2008) ו-"Suburban Gothic"‏ (2014). על תפקידו ב-Subrban Gothic זכה בפרס השחקן הטוב ביותר בפסטיבל סרטי האימה סקרימפסט. כן גילם תפקידי משנה בסרטים "באק האוורד הגדול"‏ (2008), "500 ימים עם סאמר" (2009), "חתכים" ‏(2012).

בנוסף, דיבב את דמותו של סיימון בסדרת סרטי "אלווין והצ'יפמאנקס", ומספר דמויות בסרטים נוספים.

בשנת 2014 שיחק בסרט האימה העצמאי "החיים אחרי בת'" בכיכובה של אוברי פלזה המגלמת את בת'. בהמשך השנה דיבב את נבל העל איש החידות בסרט "באטמן: מתקפה על ארקהם". 

בשנת 2016 שיחק בקומדיית האימה "*Trash Fire"* לצידם של אדריאן גרנייה ואנ'לין מק'קורד. בשנת 2017 שיחק בדרמה הרומנטית "יחסים פתוחים" לצד ניקולס הולט, ובמותחן הקומי האפל "הריגה 68". בשנת 2018 שיחק בסרט "זואי".

בשנת 2020 השתתף בסרט הדרמה "דוהרת", סרט מקורי של נטפליקס.

### בימוי

במהלך צילומי "עמוק במים" ביים גובלר סרט תיעודי על הנעשה מאחורי הקלעים של הפקת הסרט, בשם "Matthew Gray Gubler's Life Aquatic Intern Journal". בעקבות זאת, ביים וכיכב בשנת 2006 במיני-סדרה המוקומנטרית "Matthew Gray Gubler: the Unauthorized Documentary", שהייתה פארודיה על הגינונים ההוליוודיים. בהמשך, ביים גם 12 מפרקי הסדרה "מחשבות פליליות".

### כתיבה

גובלר כתב ואייר את ספרו הראשון, "*Rumple Buttercup: A Story of Bananas, Belonging and Being Yourself*", שיצא לאור ב-2 באפריל 2019. הוא יצא לאור כספר ילדים, אבל גובלר אמר שהוא מיועד לכל הגילאים. לאחר מספר שבועות, הספר דורג במקום הראשון ברשימת רבי המכר של הניו יורק טיימס.

חיים אישיים
-----------

גובלר מחלק את זמנו בין לוס אנג'לס, לאס וגאס וניו יורק.

בשנת 2009, בזמן שהצטלם לסרט "500 ימים עם סאמר" בלוס אנג'לס, גובלר פרק את ברכו בזמן שיצא לרקוד. הפציעה דרשה שלוש פרוצדורות כירורגיות ושימוש במקל הליכה במשך כמעט שנה, שנכתב בתסריט של "מחשבות פליליות".

ב-27 באוקטובר 2014, גובלר הפך לכומר מוסמך, וחיתן את חברתו מ"מחשבות פליליות", פאג'ט ברוסטר ואת המוזיקאי סטיב דמסטרה, ב-29 בנובמבר 2014.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2004 | עמוק במים | מתמחה #1 |  |
| 2006 | משפחה על גלגלים | ג'ו ג'ו |  |
| 2007 | אלווין והצ'יפמאנקס | סיימון | דיבוב |
| 2008 | באק האוורד הגדול | ראסל |  |
| *How to Be a Serial Killer* | ברט |  |
| 2009 | 500 ימים עם סאמר | פול |  |
| אלווין והצ'יפמאנקס 2 | סיימון | דיבוב |
| 2011 | סופרמן אול־סטאר | ג'ימי אולסן | דיבוב |
| סקובי-דו! אגדת הפנטוזאור | ווינסור | דיבוב |
| *Magic Valley* | מוק |  |
| אלווין והצ'יפמאנקס 3 | סיימון | דיבוב |
| 2012 | חתכים | מר קלייבו |  |
| 2014 | החיים אחרי בת' | קייל אורפמן |  |
| *Suburban Gothic* | ריימונד |  |
| באטמן: מתקפה על ארקהם | איש החידות | דיבוב |
| *Beautiful Girl* | זיגי |  |
| 2015 | אלווין והצ'יפמאנקס 4 | סיימון | דיבוב |
| *Band of Robbers* | ג'ו הארפר | גם מפיק בפועל |
| 2016 | *Hot Air* | לזלי |  |
| *Trash Fire* | קיילב |  |
| 2017 | יחסים פתוחים | פול |  |
| *68 Kill* | צ'יפ |  |
| 2018 | זואי | מייקל |  |
| 2019 | התחלות חדשות | אדריאן |  |
| 2020 | דוהרת | דארן קולט |  |
| 2021 | *King Knight* | ת'ורן |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2005 - 2020 | מחשבות פליליות | ד"ר ספנסר ריד (אנ') | תפקיד ראשי (15 עונות); 324 פרקים
גם ביים 12 פרקים (2018-2010) |
| 2012 | *The Beauty Inside* | אלכס #42 | סדרת רשת; פרק: "The Best Night of My Life" |
| 2019 - 2022 | *Dollface* | ווס | 7 פרקים |

קישורים חיצוניים
----------------

ויקישיתוף מדיה וקבצים בנושא **מתיו גריי גובלר** בוויקישיתוף
* אתר האינטרנט הרשמי של מתיו גריי גובלר
* מתיו גריי גובלר, ברשת החברתית אקס (טוויטר)

* מתיו גריי גובלר, ברשת החברתית אינסטגרם

* מתיו גריי גובלר, במסד הנתונים הקולנועיים IMDb (באנגלית)

* מתיו גריי גובלר, באתר AllMovie (באנגלית)

* מתיו גריי גובלר, באתר Rotten Tomatoes (באנגלית)

* מתיו גריי גובלר, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5894670
* BnF: cb16249602p (data)
* GND: 141910003
* ISNI: 0000 0001 1456 2379
* LCCN: no2010067169
* NTA: 42136534X
* VIAF: 120583897
* WorldCat: lccn-no2010067169

 |